France Dejak

Mladina, štev. 38, 3. november 1989 (Ponatisnjeno v knjigi: Ivo Žajdela, Kočevski rog, Maribor, 1990)

Vprašal bi vas, kako se je zgodilo, da ste se znašli med tis​timi Slovenci, ki so prišli v Kočevski rog, nad katerimi so eksekucije izva​jali še po vojni.

12. maja 1945 sem prišel iz Borovelj na Koroškem v Vetri​nj. 27. maja 1945 pa so me poslali nazaj.

Z vlakom?

Ja, z vlakom. Iz Vetrinja, to je bil prvi transport Slovencev. Šli smo v nedeljo; od nedelje do četrtka so jih pošiljali nazaj. Jaz pravzaprav nisem bil pri domobrancih, bil sem pri policiji. To je bila kriminalna policija, ne pa, ne ...

Ne pa politična.

Ne politična. Takrat so nas poslali, policijo in tehnično četo. Nazaj smo šli zato – to so rekli Angleži – ne v Jugoslavijo, am​pak v Italijo, v Palmanovo, da bomo vsi, da bodo vsi begunci pre​seljeni tja in da bomo mi nekoliko uredili taborišče. V resnici pa so nas poslali prek Borovelj s tovornjaki do Podrožce, tam so nas naložili na vlak in odpeljali v Jugoslavijo. Takrat smo še imeli malo upanja, ker je bil naš vlak še brez lokomotive, lahko bi pe​ljal na drugo stran, v Italijo, če pa bi jo priključili na tisto stran proti predoru, smo vedeli, da bomo šli v Jugoslavijo. Tako so nas 27. maja, bilo je v nedeljo, odpeljali čez mejo. Šli smo približno ob enajstih dopoldan in se vozili do treh popoldan. V Kranju smo izstopili in odšli v barake, ki so bile mogoče le kakšnih pet kilometrov ven iz Kranja. Tam smo bili zaprti približno pet dni, nato so nas poslali v Škofove zavode, zaslišani smo bili samo en​krat, samo toliko, da so vzeli podatke, če si sodeloval v kakšnih bojih, čisto formalno, na hitro. Že tam so jih veliko pobili. Tak​šne, ki jih je kdo spoznal, in pa oficirje. Oficirje so takoj ločili od nas, navadne raje. Enega sem videl še čez dva dni, bil pa je straš​no pretepen, saj je bil v bunkerjih in pravili so, da so ga tako stolkli, da so ga s tem pokončali. V Kranju so nas razdelili v tri skupine, skupino A, B in C. V A so bili tisti, ki niso bili nikoli v partizanih, ki so bili najprej pri legistih, potem pa pri domobran​cih. V skupini B smo bili takšni, ki smo bili v partizanih. Ob kapitulaciji so nas vse mobilizirali in tako sem bil kake štiri mesece v partizanih. V C skupini so bili fantje, mlajši od 18 let. Vsaka sku​pina je bila zaprta posebej. Tudi tisti, ki so bili v skupini A, so šli v Škofove zavode, ampak le za dan ali dva, potem pa naprej v Ko​čevje, kjer so jih pobijali.

Koliko pa jih je bilo v tej skupini, približno? 
Težko je reči.

No, tako, po vaši oceni.

S tistim transportom nas je šlo približno osemsto. In ko smo šli iz Kranja v Škofove zavode, nas je bilo tudi toliko. V Škofji Loki so nam pridružili še neke domobrance, mogoče jih je bilo sto, naložili so jih na vlak in nas vse skupaj odpeljali naprej. V Škofovih zavodih v Šentvidu pri Ljubljani smo bili zaprti kake tri dni. Tam so nas še enkrat, na podlagi izjav, ki smo jih dali, oziroma odgovorov na njihova vprašanja, še enkrat poklicali, če smo še tam in če smo pravi. Morali smo še enkrat preveriti, preden so nas odpeljali v Kočevje. V Kranju je še kar šlo, enkrat na dan smo dobili jesti, včasih tudi dvakrat. Za eno zajemalko, za en kozarec je bilo tiste juhe; bili smo strašno lačni, hranili so nas samo toliko, da smo preživeli, najhuje pa je bilo to, da nam niso dali vode. Zdaj se nekaj opravičujejo, da tudi sami niso ime​li hrane, ampak žeja je hujša od lakote, z njo so nas ugonabljali. Ko sem prišel domov, ko sem ušel iz jame, sem imel taka usta, kot da bi popil nekaj vrelega in žganega, samo zato, ker ni bilo vode. Zaprt sem bil v kapeli, to je bila prej cerkev v Škofovih za​vodih, vendar so jo že Nemci spremenili v kinodvorano, potem pa smo bili tam zaprti mi. Zaprtih nas je bilo najmanj tisoč. Le​žati nismo mogli, samo stali smo lahko.

Toda pod smo morali ribati trikrat na dan. Da, tudi sedeti nismo mogli. 7. junija popoldne pa so nas iz kapele spuščali na hodnik, po dvajset naenkrat. Tam so opravili nekakšno preiska​vo. V Kranju smo morali vse odvreči, ampak če si le imel še kak​šno stvar, so te tam pregledali, moral si obrniti vse žepe, sezuti čevlje, napraviti si moral vse, kar so ti rekli. Dvajset naenkrat nas je šlo na pregled ali zaslišanje, tam pa je bilo dvajset partiza​nov. Vseh dvajset, po mojem so imeli tak ukaz, nas je pregledalo, potem pa so vsakega od nas še pretepali, dokler se jim je ljubilo. Drugi smo čakali na koncu hodnika. Dolgo je trajalo, saj nas je bilo notri mogoče osemsto, tisoč, vso noč do drugega dne do de​setih dopoldne. Bil sem dobro tepen, nikomur ni uspelo odnesti cele kože. Tepli so z opasači ali pa s palicami, odvisno je bilo kak​šen je bil tisti, ki je pretepal, ali je imel kaj usmiljenja ali nič. Po​tem so nas poslali nazaj v kapelo za dve, tri ure, ob štirih pa smo v četveroredih odšli na železniško postajo pri Ljubljani in se odpeljali v Kočevje.

Vsi?

Da, kolikor sem lahko videl, kajti v Kranju so vse razvrstili in potem ni nihče več odšel, toliko sem videl. Peljali so nas čez glavno železniško postajo v Ljubljani, čez dolenjsko postajo, kjer je bila streha razdejana, čez Gruberjev kanal, tam pa smo morali izstopiti in na drugi strani je na nas že čakal drug vlak. Tam so nas spet pretepali, včasih je bila tam mestna klavnica, živino so pobijali v njej. Nato smo se odpeljali naprej v Kočevje. Okrog dveh ponoči, 8. junija. V Kočevju smo ostali kar v vagonih, do​kler se ni zdanilo. Zaprti in zastraženi. Ko pa se je zdanilo, so nas v četveroredih peljali v marinišče, v stari Jugoslaviji je bila tam gimnazija, vendar ne v zgradbo, ampak na dvorišče. Tam smo bili približno dve uri. Rekli so, da nam bodo dali zajtrk, hra​no, in res smo dobili nekaj, bili so štirje gnili zeljnati listi in več smrekovih iglic kot drugega. Kdor je imel menažko, nekaj jih je ležalo kar naokrog, je šel po hrano, vendar je bila neužitna. Na​ročili so, naj vržemo nazaj v kotle, če ne bomo pojedli, da bodo zanamcem spet lahko skuhali, dokler ne bodo vsega pojedli. Ven sem pobral nekaj fižolov, nekaj jih je bilo, več kot pol pa je bilo smrekovih iglic. Približno do šestih smo bili v marinišču, potem pa so nas prestavili v dom slepih.

Stavba je dvonadstropna in ko smo šli po stopnicah, je na vsaki strani stal po en partizan in rekli so nam, naj vrednostne stvari ali če imamo kaj skritega, vse, kar je železno, gumbe, ši​vanke ali denar, vržemo stran, drugače bomo kaznovani z us​mrtitvijo. Nekateri so še metali stvari stran. Tudi nahrbtnike, če so jih imeli, ali pa odeje, pelerine, obdržal si lahko samo tisto, kar si imel na sebi. In ko smo bili vsi zgoraj, kakšnih osemsto ljudi, so nas začeli po deset klicati dol. Ko smo prišli dol, smo stopili v ozko in dolgo sobo, na vsaki strani je stal po en parti​zan, mi pa smo se morali postaviti v dve vrsti, vsaka je stopila ob eno steno, obrnili smo se proti zidu in prekrižali roke. Nato so nas zvezali z žico in privezali po dva skupaj, z golo žico, z ramo ob rami. Mislim, da zato, da ne bi mogli pobegniti. Dva ne more​ta pobegniti, tudi sam ne moreš, če imaš roke zvezane na hrbtu. Rekli pa so nam, da nas bodo zvezali zato, ker se je pri prejšnjem transportu zgodilo, da sta dva ušla in zaklala stražarja, zato je bil nalog, da nas na zaslišanje peljejo zvezane. Zvezali so nas grozno, desno roko sem imel čisto plavo, seveda je bilo odvisno, kdo te je zvezal. Nekatere so še bolj grobo, da so začeli takoj vpi​ti, da bodo za vedno ostali pohabljeni, ker so njihove roke takoj postale črne. Od tam so nas poslali nazaj v sobe. Tam smo ostali uro in pol ali dve, potem pa so nas začeli voziti proti Kočevskem rogu. Pripeljali so majhne tovornjake, tovorne, po petdeset nas je šlo na enega. Naenkrat so odpeljali po 150 ljudi, najmanj po tri tovornjake. Ko smo se vzpenjali nanje, smo si morali sami poma​gati. Podstavili so zaboj, zasilne stopnice, da smo se lahko splazi​li na tovornjak, potem pa so nam ukazali, da moramo klečati, ker so bili tovornjaki odprti. Če bi stali, bi nas ljudje lahko videli. Imeli smo po štiri stražarje, v vsakem kotu je stal po eden. Na začetku vožnje je bilo kar mirno, ko pa smo prišli iz Kočevja, so stražarji začeli hoditi po nas in nas tepsti. Na koncu smo jih precej napol mrtvih ali pa mrtvih potegnili dol. Samo tepli so nas, imeli so ce​lo gorjače. Dobil sem veliko rano na glavi. Nekateri pa so bili še huje pretepeni. Peljali smo se skozi Željne in na desno proti Ko​čevskemu rogu. Malo sem poznal okolico.

Vožnja je trajala približno pol ure. Preden smo prišli do mo​rišča, do jame, so približno dvakrat obrnili na križiščih, kjer je bilo več prostora, potem pa so nas vprašali, če vemo, kje je Sveta Ana. Mislim, da so spraševali zato, da bi ugotovili, če kdo ve, kje smo. Nisem slišal, da bi kdo kaj odgovoril. Nato smo se še malo peljali, potem pa smo zavili s ceste in spet smo morali sami ple​zati s tovornjakov in tam smo že zaslišali poke. Tam so jih pobijali. Ves dan so jih vozili in nato streljali. S tovornjaka smo splezali z nogami naprej, nekdo pa je stal tam in nam z nožem rezal čevlje ter nam jih sezuval in jih metal na kup. In če so komu prerezali nogo, so mu jo pač prerezali. Nobenega usmiljenja ni bilo. Ko so nam pobrali čevlje in smo poskakali s tovornjaka, so nas razvezali in potem smo se morali sleči. Kakšnih osemdeset odstotkov se jih je sleklo čisto do golega, nekaj se jih je tako prestrašilo, da ni​so mogli nič, sam pa sem ostal v hlačah: Medtem ko smo se slači​li, so nas spet tepli. Kar naprej so nas tepli. Brata Frenka Mav​sarja so tepli še huje, samo zato, ker je bil Mavsarjev. Doma je bil iz Šentruperta, ubili so mu očeta in mater in vse brate, on pa je bil domobranec. Drugi so povedali, kdo je, zato so tako delali z njim. Ko smo se slekli, smo šli naprej, kakšnih 150 metrov do podzemeljske jame, v katero smo skakali. Jama je bila v gozdu in do nje so napravili pot, posekali so mlado drevje, da smo lahko šli mimo, in razbili skale, narejena je bila prava steza, po kateri smo morali iti, čeprav smo bili vsi bosi. Seveda so ob poti napra​vili špalir in nas ves čas tepli. Tu so tepli zares, videl sem, da se je nekomu razlilo oko, tako so ga udarili po glavi. In na tistih dvajsetih metrih sem videl najmanj osem mrtvih, ki so jih pobra​li in zmetali v jamo. Potem sem prišel do jame in rekli so mi, naj se pred breznom ustavim. Partizan me je vprašal, od kod sem, v katerih bitkah sem sodeloval in podobno. Ukazal mi je, da ga moram gledati v oči. Takrat nisem videl, zakaj vsa ta vprašanja, potem pa sem na desni pred jamo videl, da so domobrance za​držali in jih tepli po glavah. Videl sem, kako so jih metali notri, in vsi so imeli zvite čeljusti. Kdor je imel zlate zobe, so mu jih zbili, potem pa so ga vrgli v jamo. Zobe so zbijali s kladivom in s palico. Bil je 8. junij približno ob desetih dopoldan, v jami pa sem bil do enih ponoči.

Na robu jame so streljali drugega za drugim?

Ja, jama je imela odprtino, približno tako veliko kot tale ku​hinja, globoka je bila kakšnih dvajset metrov in spodaj širša. Go​voril je z mano, imel je brzostrelko, repetiral je, kakor češ, pri​pravim naj se na streljanje, takrat pa sem skočil v luknjo. Stre​ljal je za mano in me zadel v levo stegno, ampak ne hudo, krogla ni prebila kosti, drugače ne bi mogel hoditi. Potem sem padel v jamo, dvajset metrov globoko. Če bi padel na kamenje, bi se ubil, vendar sem padel na sama trupla. Tri četrt površine jame je bilo pokrite s trupli in še rove je imela. Kot kraške jame. In ko sem hodil, se je pod nogami vse majalo, ker so bili po tleh sami mrliči. Nekateri so bili še živi, vendar tako ranjeni, da si niso mog​li pomagati.

Kam pa so streljali?

Povsod. Kolikor sem lahko videl, je bil skoraj vsak, ki je pa​del dol, še živ. Malo jih je kar obležalo, skoraj vsi so še migali. Ves dan sem opazoval to. Splezal sem na neko skalo. Bal sem se, da bodo koga spustili dol, da jih bo kakšnih deset prišlo dol in bodo vse postrelili. Spodnjice, ki sem jih imel na sebi, sem slekel in šel h kapniku ter se namazal z vodo, ki je polzela po njem, da nisem bil tako viden. Premišljeval sem, da bom mogoče ostal živ. In videl sem, da so jih za mano pobili še najmanj 500. Nekateri so bili zadeti v prsi, da je kri kar špricala iz rane, tako, tri metre visoko. Pobrali so se, govorili, potem pa so kar skupaj zlezli. To je bila najhitrejša smrt. Veliko pa je bilo takih, ki so bili prestre​ljeni samo skozi vrat, skozi roke ali kaj podobnega. Ti so prosili, naj jih kdo ubije. Vem, da je bilo notri dosti takih, ki so jih še ži​ve zakopali. In ko se je znočilo, so nehali pobijati, slišal pa sem, da so še ostali, videl sem nekakšno svetlikanje, mislim, da so ku​rili ognje in od časa do časa je kdo vrgel kakšno bombo ali pa streljal, mogoče vsake pol ure. Kajti iz jame je bilo slišati jok in prošnje. Približno enajst, dvanajst nas je bilo pripravljenih na beg ali pa so vedeli, da ne bo nič, bili pa so še živi. Ko se je znoči​lo in so nehali pobijati, sem prišel dol s skale, v jami je bilo mraz, vse razgrete so nas vrgli noter, dvajset metrov pod zemljo pa je bilo mraz. Do enih zjutraj smo razmišljali, kaj bi naredili. Nekdo je rekel: »Tukaj so rovi, kar po njih bomo šli in bomo pri​šli ven.« Nekdo je poskušal, pa se je kmalu vrnil in povedal, da ni mogoče, ker je morala jama naprej biti prav majhna. Potem pa so verjetno vsak dan, ko so nehali pobijati, minirali in zemlja je zasula rove. Takrat je padla v jamo bukev, ki je imela premer mogoče kakšnih deset centimetrov, notri so padle veje, potem pa je še toliko zdrsnila v jamo, da je od konca debla manjkalo še kakšnih pet metrov do roba jame. Po njej sem se rešil. Tista bu​kev je bila edina možnost. Najprej je neki Belokranjec splezal po deblu, vendar se je vrnil in rekel, da je že po drevesu težko priti, zgoraj pa je samo kamenje in to je nemogoče preplezati. Rekel sem, naj mi pomagajo, naj me malo porinejo, on pa je rekel, da se ne splača, da se zastonj mučim. Po bukvi sem splezal do vrha in se kar zapičil v tisto kamenje, menda sem imel še kakšno dru​go pomoč, in prišel do roba jame. Ko sem priplezal do vrha, držal sem se roba, sem videl, da je kakšnih dvajset metrov stran skupina partizanov, ki so kurili velik ogenj. Bila je straža. Potem sem začel lesti v nasprotno smer. Zaslišali so pok in ker sem jih ves čas opazoval, sem videl, da so se vsi zapodili proti meni in vpili stoj, stoj. Ustavil sem se, saj sem vedel, da me ne vidijo, sa​mo slišali so me. Kajti prej so gledali v ogenj in bila je noč. Pok pa so slišali, ampak potem so se obrnili nazaj k ognju, ker so mislili, da je kakšna žival. Nihče ni prišel k jami. Potem sem se čisto počasi začel oddaljevati od tistega kraja. Tam je bilo še de​set takšnih, ki bi lahko ušli, pa ...

Kje pa ste se skrivali?

Pri dobrih ljudeh, pri sorodnikih, v gozdu, vsepovsod. 22. maja 1948 sem se vrnil v Avstrijo kjer sem bil do leta 1949, nato sem prišel sem (v Cleveland, avt. op.). Mamo so preganjali, bila je šestkrat zaprta za teden, dva dni ali tri, v Ribnici. Hoteli so priti do mene, bili so obveščeni, da sem ušel.

Kakšna je bila obtožba proti vaši materi?

Po 22 mesecih je bila oproščena. Zato ker je bila že starejša, dosti je bila v bolnici in je bila popolnoma izčrpana, imela je kakšnih 36 kg, ko je prišla ven. Rekla je, da je niso tepli, vendar so jo fizično mučili. Osem mesecev je bila v preiskovalnem zapo​ru. Zaprta je bila v Rajhenburgu, v ženski kaznilnici.

Ampak česa so jo obtožili? Saj je niso mogli obtožiti samo zato, ker je bila vaša mama.

V glavnem zaradi tega. Bilo pa je še nekaj. Ko so me peljali čez mejo, je bila tam, če ste že kdaj slišali, križarska vojska. Potem sem šel še nekajkrat iz Avstrije v Jugoslavijo in čez mejo naj bi peljal tudi neko dekle, pa so jo ujeli in od nje so izvedeli zame. Potem so mamo zaprli tudi zaradi tega. Šest mesecev pa je bila zaprta zato, ker me ni prijavila, ko sem ušel iz Kočevja. Še dvak​rat sem prišel nazaj iz Avstrije in za vsako mojo pot je dobila še šest mesecev.

Gorazd Suhadolnik

